Iran Response: హర్మూజ్ తమదని ట్రంప్ సంచలన పోస్ట్.. తీవ్రంగా ఖండించిన ఇరాన్!

అంతర్జాతీయంగా అత్యంత కీలకమైన సముద్ర మార్గమైన హర్మూజ్ జలసంధిని ‘అమెరికా నూతన భూభాగం’ (NEW U.S. Territory) అని అభివర్ణిస్తూ అమెరికా అధ్యక్షుడు డొనాల్డ్ ట్రంప్ తన ట్రూత్ సోషల్ మీడియా ఖాతాలో ఓ మ్యాప్‌ను పోస్ట్ చేయడం ప్రపంచవ్యాప్తంగా తీవ్ర కలకలం రేపింది. ఇరాన్‌తో కుదిరిన 60రోజుల అవగాహన ఒప్పందం గడువు ముగిసిన మరుసటి రోజే ఈ కీలక పరిణామం చోటుచేసుకుంది. జలసంధిలో సముద్ర గర్భంలో అమర్చిన మైన్‌లన్నింటినీ తొలగించామని లేదా నిర్వీర్యం చేశామని, నౌకా రవాణా కార్యకలాపాలను యథావిధిగా పునరుద్ధరించామని ట్రంప్ తన సందేశంలో పేర్కొన్నారు.

అయితే, జలసంధిని అమెరికా కొత్త భూభాగంగా ప్రకటించినప్పటికీ, ఇరాన్ ఓడరేవులపై అమెరికా నావికాదళం విధించిన దిగ్బంధం యథాతథంగా కొనసాగుతుందని ట్రంప్ స్పష్టం చేశారు. ఇరాన్‌తో ప్రస్తుతం ఎలాంటి దౌత్యపరమైన చర్చలు జరగడం లేదని, భవిష్యత్తులో కూడా చర్చల ప్రసక్తి లేదని ఆయన తేల్చి చెప్పారు. తన ఈ సంచలన పోస్ట్ ద్వారా మిడిల్ ఈస్ట్‌లో అమెరికా సైనిక, దౌత్య వ్యూహాన్ని మరింత దూకుడుగా ముందుకు తీసుకెళ్తున్నట్లు ఆయన సంకేతాలిచ్చారు.

మరొక వైపు, ట్రంప్ చేసిన ప్రకటనలకు, క్షేత్రస్థాయిలోని వాస్తవ పరిస్థితులకు మధ్య అసలు పొంతన లేదని అంతర్జాతీయ విశ్లేషకులు అభిప్రాయపడుతున్నారు. జలసంధిలో నౌకల రాకపోకలు ఇంకా సాధారణ స్థితికి చేరుకోలేదు. ఈ క్రమంలో ఒక బల్క్ క్యారియర్‌పై గుర్తుతెలియని ప్రొజెక్టైల్‌తో దాడి జరిగి పలువురు సిబ్బంది గాయపడటంతో, సముద్ర మార్గంలో వెళ్లే నౌకలు అత్యంత అప్రమత్తంగా ప్రయాణించాలని యూకే మారిటైమ్ ట్రేడ్ ఆపరేషన్స్ (UKMTO) ఏజెన్సీ హెచ్చరికలు జారీ చేసింది.

ట్రంప్ సోషల్ మీడియా ప్రకటనపై ఇరాన్ ప్రభుత్వం అత్యంత తీవ్రంగా మండిపడింది. కేవలం ఒక సోషల్ మీడియా పోస్టుతో హర్మూజ్ జలసంధిని అమెరికా తన స్వాధీనం చేసుకున్నట్లు ప్రకటించడం పగటి కలేనని ఇరాన్ ఉప విదేశాంగ మంత్రి కజెమ్ ఘరిబాబాది ఎద్దేవా చేశారు. అమెరికా తన ముందస్తు షరతులను పూర్తిగా నెరవేర్చే వరకు జలసంధిని తెరవబోమని, ప్రాంతీయ సార్వభౌమత్వాన్ని కాపాడుకోవడానికి సిద్ధంగా ఉన్నామని ఇరాన్ పార్లమెంట్ స్పీకర్ మహమ్మద్ బాఖర్ ఖలీబాఫ్ ఖరాకండిగా స్పష్టం చేశారు.